(1) ลักษณะของผลิตภัณฑ์หรือบริการ

-   ลักษณะของผลิตภัณฑ์

บริษัทดำเนินการผลิตและจำหน่ายแผ่นเหล็กชุบสังกะสีแบบลูกฟูก เคลือบสีและไม่เคลือบสี
ภายใต้เครื่องหมายการค้า “สามดาว” และแบบแผ่นเรียบ ภายใต้เครื่องหมายการค้า “TIW”
โดยแบ่งประเภทผลิตภัณฑ์ได้ดังนี้

1.  แผ่นเหล็กชุบสังกะสีแบบลูกฟูก ทั้งประเภทลอนเล็กและลอนใหญ่
    ทั้งประเภทไม่เคลือบสีและเคลือบสี สำหรับใช้ในการมุงหลังคา กั้นห้อง ทำรั้ว ยุ้งฉาง เป็นต้น

2.  แผ่นเหล็กชุบสังกะสีชนิดแผ่นเรียบ ใช้ในการทำป้ายโฆษณา ท่อปรับอากาศ ประตูห้องน้ำ
    ตู้เอกสาร หลังคารถปิกอัพ ถังน้ำ เป็นต้น

-   ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

บริษัทได้รับบัตรส่งเสริมการลงทุนเพื่อกิจการอุตสาหกรรม ประเภทอุตสาหกรรม
“ผลิตแผ่นเหล็กชุบสังกะสี” จากคณะกรรมการส่งเสริมการลงทุนเพื่อกิจการอุตสาหกรรม
ซึ่งออกให้แก่บริษัทเมื่อวันที่ 12 กันยายน 2504

(2) ตลาดและภาวะการแข่งขัน

(1) นโยบายและลักษณะการตลาดของผลิตภัณฑ์ที่สำคัญ

บริษัทเป็นผู้ผลิตและจำหน่ายแผ่นเหล็กชุบสังกะสีเป็นรายแรกของประเทศไทย
ซึ่งสินค้าของบริษัทมีจำหน่ายกระจายไปทั่วทุกภูมิภาคของประเทศด้วยชื่อเสียงและคุณภาพอันโดดเด่น
เป็นที่ยอมรับในตลาดมานานตลอด 43 ปี ที่ผ่านมา ภายใต้เครื่องหมายการค้า “สามดาว” และ
“TIW”

-   กลยุทธ์การแข่งขัน

บริษัทใช้กลยุทธ์การแข่งขันในด้านราคาและคุณภาพสินค้า
รวมถึงการให้บริการอย่างถูกต้องและรวดเร็ว
ทั้งนี้บริษัทเชื่อว่าคุณภาพสินค้าของบริษัทเป็นที่ยอมรับในกลุ่มผู้บริโภคโดยทั่วไป
และเป็นกลยุทธ์ที่บริษัทสามารถควบคุมได้ ส่วนการแข่งขันด้านราคานั้น
บริษัทมีการกำหนดราคาให้ใกล้เคียงกับราคาของคู่แข่งขัน
ซึ่งบางรายมีคุณภาพสินค้าที่ไม่เทียบเท่ากับบริษัท

-   ลักษณะของลูกค้าและกลุ่มลูกค้าเป้าหมาย

เป็นกลุ่มเกษตรกรซึ่งซื้อสินค้าผ่านร้านค้าวัสดุก่อสร้าง และกลุ่มผู้รับเหมาก่อสร้าง
โดยบริษัทไม่มีการพึ่งพิงลูกค้ารายใดเกินร้อยละ 30 ของรายได้รวม

-   การจำหน่ายและช่องทางการจำหน่าย

บริษัทจำหน่ายสินค้าแก่ลูกค้าทุกรายด้วยระบบเงินสด ไม่ว่าจะเป็นประชาชนทั่วไป หรือ
ร้านค้าวัสดุก่อสร้าง หรือ ผู้รับเหมาก่อสร้างสามารถติดต่อขอซื้อผลิตภัณฑ์ของบริษัทได้โดยตรง

- สัดส่วนการจำหน่ายในประเทศและต่างประเทศ

+----------------------------+-------------+-------------+------------+
| รายการ                     | ปี 2544      | ปี 2543      | ปี 2542     |
|                            |             |             |            |
|                            | ร้อยละ       | ร้อยละ       | ร้อยละ      |
+----------------------------+-------------+-------------+------------+
| มูลค่าจำหน่ายในประเทศ         | 88.50       | 86.54       | 90.11      |
+----------------------------+-------------+-------------+------------+
| มูลค่าจำหน่ายต่างประเทศ        | 11.50       | 13.46       | 9.89       |
+----------------------------+-------------+-------------+------------+
| รวมมูลค่าการจำหน่าย           | 100         | 100         | 100        |
+----------------------------+-------------+-------------+------------+

-   ประเทศที่บริษัทจำหน่ายผลิตภัณฑ์

ประเทศกัมพูชา และ ประเทศลาว

(ข) ภาวะการแข่งขัน

- สภาพการแข่งขันในอุตสาหกรรม

การแข่งขันภายในอุตสาหกรรมมีความรุนแรงขึ้นเป็นลำดับนับตั้งแต่ปี พ.ศ. 2540 เป็นต้นมา ทั้งนี้
เนื่องจากภาวะเศรษฐกิจตกต่ำ ทำให้อำนาจซื้อของประชาชนลดลง ยิ่งไปกว่านั้น
ผู้บริโภคหลักกลุ่มที่เป็นผู้รับเหมาก่อสร้างและผู้พัฒนาอสังหาริมทรัพย์ ต่างหยุดดำเนินการ
เนื่องจากได้รับผลกระทบจากภาวะเศรษฐกิจ
ทำให้ลูกค้ากลุ่มหลักกลุ่มหนึ่งของบริษัทลดปริมาณการซื้อผลิตภัณฑ์เพื่อใช้ในการก่อสร้างเกือบทั้งหมด
อีกทั้งกำลังผลิตโดยรวมของอุตสาหกรรมนี้มีเกินความต้องการของตลาด
จึงทำให้มีการแข่งขันที่รุนแรงยิ่งขึ้น

- ชื่อ จำนวนและขนาดของผู้แข่งขันในอุตสาหกรรม

ผู้ผลิตและคู่แข่งขันในอุตสาหกรรมแผ่นเหล็กชุบสังกะสีที่อยู่ในตลาดเดียวกันกับบริษัทมี 7 ราย
ดังรายนามต่อไปนี้

  ------------------------------------ ----------------------------------
  ผู้ผลิต                                 กำลังการผลิตแผ่นเหล็กชุบสังกะสี (ตันต่อปี)

  1. บริษัท ไทยแลนด์ไอออนเวิคส์ จำกัด        90,000
  (มหาชน)                              

  2. บริษัท สังกะสีไทย จำกัด                120,000

  3. บริษัท สังกะสีฟาร์อีส จำกัด              60,000

  4. บริษัท กรุงเทพผลิตเหล็ก จำกัด (มหาชน)   120,000

  5. บริษัท สยามบ๊อกซ์ จำกัด                ไม่มีข้อมูล

  6. บริษัท พีเอสพี โค้ทเต็ด สตีล จำกัด        ไม่มีข้อมูล

  7. บริษัท ประมวลสิน สตีล จำกัด            ไม่มีข้อมูล
  ------------------------------------ ----------------------------------

-   สถานภาพและศักยภาพในการแข่งขันของบริษัทที่ผ่านมา

ตลอดระยะเวลาที่ผ่านมา
ผลิตภัณฑ์ของบริษัทมีศักยภาพในการแข่งขันใกล้เคียงกันกับผู้ผลิตรายใหญ่รายอื่น เช่น บริษัท
สังกะสีไทย จำกัด และ บริษัท กรุงเทพผลิตเหล็ก จำกัด (มหาชน)

- แนวโน้มภาวะอุตสาหกรรม

ตราบเท่าที่ภาวะเศรษฐกิจของประเทศยังตกต่ำ
แนวโน้มภาวะอุตสาหกรรมการผลิตแผ่นเหล็กชุบสังกะสีจะตกต่ำลงไปจากเดิมอีก ทั้งนี้
เนื่องจากธุรกิจที่มีความเกี่ยวเนื่องกัน เช่น ธุรกิจการก่อสร้าง และ ธุรกิจการพัฒนาอสังหาริมทรัพย์
ซึ่งเป็นลูกค้าหลักกลุ่มหนึ่งของผลิตภัณฑ์แผ่นเหล็กชุบสังกะสี มีความต้องการใช้ผลิตภัณฑ์ลดลง
ส่วนลูกค้าหลักอีกกลุ่มหนึ่ง คือ กลุ่มเกษตรกร ได้รับผลกระทบจากภาวะเศรษฐกิจตกต่ำอย่างต่อเนื่อง
ทำให้เกิดความผันผวนในราคาพืชผลเกษตรกรรม และอำนาจซื้อลดลง

  - สภาพการแข่งขันในอนาคต

เนื่องจากกำลังการผลิตและปริมาณผลิตภัณฑ์แผ่นเหล็กชุบสังกะสีที่พร้อมเข้าสู่ตลาด
อยู่ในระดับที่สูงกว่าปริมาณความต้องการของตลาด
และอำนาจซื้อของผู้บริโภคลดลงอย่างต่อเนื่องตามลำดับ นับตั้งแต่เกิดภาวะเศรษฐกิจตกต่ำในปี
พ.ศ. 2540 เป็นต้นมา หากเศรษฐกิจไม่สามารถฟื้นตัวได้ในเร็ววัน
สภาพการแข่งขันในอนาคตจะทวีความรุนแรงยิ่งขึ้น
เนื่องจากผู้ผลิตและผู้จำหน่ายผลิตภัณฑ์จำเป็นต้องเร่งระบายสินค้าคงเหลือส่วนเกินออกสู่ตลาด
เพื่อให้มีเงินทุนหมุนเวียน
และเพื่อให้เกิดสภาพคล่องต่อกิจการมากกว่าที่จะกักตุนสินค้าคงเหลือส่วนเกินนั้นๆไว้
โดยไม่เกิดประโยชน์ต่อกิจการ

  (3) การจัดหาผลิตภัณฑ์หรือบริการ

(ก) ลักษณะของการผลิต ผลิตภัณฑ์เพื่อจำหน่าย

  - จำนวนโรงงาน : 1 แห่ง

  - กำลังการผลิตรวม : 90,000 ตันต่อปี

  - นโยบายการผลิตที่สำคัญ : ผลิตผลิตภัณฑ์ให้เป็น

  ไปตามมาตรฐาน

  อุตสาหกรรม

  - การจัดหาวัตถุดิบ : จัดหาจากผู้ผลิตและ

  ผู้จำหน่ายภายใน

  ประเทศทั้งหมด

  - จำนวนผู้จำหน่ายวัตถุดิบหลัก : 3 – 5 ราย

  - สภาพโดยทั่วไปและสภาพปัญหาเกี่ยวกับวัตถุดิบ

จะไม่เกิดการขาดแคลนวัตถุดิบค่อนข้างแน่นอน เนื่องจากผู้ผลิตและ
จำหน่ายวัตถุดิบเป็นผู้ผลิตรายใหญ่ซึ่งมีฐานการผลิตในประเทศไทย

-   การซื้อวัตถุดิบจากผู้จัดจำหน่าย

  วัตถุดิบที่ซื้อ

1.  แผ่นเหล็กรีดเย็น

2.  แร่สังกะสี

  ชื่อผู้จัดจำหน่าย

บริษัทซื้อวัตถุดิบทั้ง 2 ชนิด ได้แก่ แผ่นเหล็กรีดเย็นและแร่สังกะสีผ่านผู้จัดจำหน่ายของผู้ผลิต คือ
บริษัท มิตซุย (ประเทศไทย) จำกัด

  ลักษณะความสัมพันธ์

ผู้จัดจำหน่ายมีสถานะเป็นนิติบุคคลในประเทศไทยและผู้ถือหุ้นใหญ่รายหนึ่งของบริษัทเป็นผู้ถือหุ้น 100%
ในนิติบุคคลดังกล่าว

  - สัดส่วนการซื้อวัตถุดิบในประเทศและต่างประเทศ

บริษัทซื้อวัตถุดิบทั้งหมดจากผู้ผลิตภายในประเทศ

(2) ผลกระทบต่อสิ่งแวดล้อม

-   การดำเนินการเพื่อลดผลกระทบต่อสิ่งแวดล้อม

  ทางอากาศ

บริษัทมีการติดตั้งระบบกรองอากาศเสียก่อนระบายขึ้นสู่อากาศภายนอก

  ทางน้ำ

  บริษัทมีการติดตั้งระบบบำบัดน้ำเสีย

  กากอุตสาหกรรม

บริษัทได้ทำสัญญาว่าจ้างบริษัทกำจัดกากอุตสาหกรรมซึ่งได้รับอนุมัติจากกระทรวงอุตสาหกรรมให้เป็นผู้ดำเนินการในเรื่องดังกล่าวอย่างเป็นทางการ

-   ค่าใช้จ่ายในการลงทุนเพื่อควบคุมสิ่งแวดล้อม

ค่าสารเคมีที่ใช้ในการบำบัดอยู่ระหว่าง 18,000 – 25,000 บาท/เดือน

ค่าแรงพนักงานควบคุมระบบโดยตรง 15,000 บาท/เดือน

ค่าไฟฟ้าที่ใช้ในการบำบัด 5,000 – 6,000 บาท/เดือน

บริษัทได้มีการเพิ่มเติมระบบ SCRUBBER เพื่อช่วยในการลดกลิ่นจากการอบสีอีก 2 ชุด
พร้อมทั้งยกระดับปล่องระบายอากาศให้สูงขึ้นกว่าเดิม ใช้งบประมาณ 1,400,000 บาท

-   ระดับและค่าของมลภาวะที่เกิดขึ้นจริงเมื่อเทียบกับข้อกำหนดตามกฎหมาย

จากการดำเนินการตรวจมลภาวะโดย ภาควิชาอาชีวอนามัยและความปลอดภัย
คณะสาธารณสุขศาสตร์ มหาวิทยาลัยมหิดล และกรมวิทยาศาสตร์บริการ ผลการตรวจปรากฏว่า
ค่ามลภาวะทางน้ำและทางอากาศของบริษัทไม่เกินค่ามาตรฐานเมื่อเทียบกับข้อกำหนดตามกฎหมาย

-   ข้อพิพาทเกี่ยวกับสิ่งแวดล้อม

-   ไม่มี –

  (4) งานที่ยังไม่ได้ส่งมอบ

  - ไม่มี -